O'zbekiston paxtasiga boykot nega bekor qilinishi kerak?
Boykotning ta'siri qanchalik? Uni bekor qilish O'zbekistonga nima beradi? Xalqaro Mehnat Tashkilotining AQShdagi qarorgohida faollar bilan suhbatlashdik.
VASHINGTON — Huquq himoyachisi va sobiq siyosiy mahbus A'zam Farmonov Vashingtonda siyosiy va nohukumat doiralarni majburiy mehnat bois O'zbekiston paxtasiga nisbatan yillar oldin e'lon qilingan boykot endilikda xalqqa nisbatan zarar deya ishontirishga urinmoqda. Farmonov va yana bir taniqli huquq faoli Shuhrat G'aniyev bu hafta Amerika poytaxtida rasmiylar, xalqaro tashkilotlarning vakillari, jumladan "Paxta kampaniyasi" deb atalgan koalitsiya bilan muloqot qildi. A'zam Farmonov nima uchun bugungi islohotlarga ishonch bilan qaraydi? Hozirda mamlakatda u singari sobiq mahbuslarning ahvoli qanday? Suhbatdosh deydiki, islohotlar real va ular sistematik tus olaverishi lozim. Sustlikni jadallashtirish fuqaro faolligi va talabchanligiga bog'liq, deydi Farmonov. Buxoroda o'z nohukumat tashkilotini yuritadigan Shuhrat G'aniyev fikricha ham boykot to'xtatilishi kerak. Nima uchun? Muammo yo'q bo'ldimi? Boykotning ta'siri qanchalik va uni bekor qilish O'zbekistonga nima beradi? Xalqaro Mehnat Tashkilotining Vashingtondagi qarorgohida kechgan suhbatlarimizni tomosha qiling. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.